LIETUVOS RESPUBLIKOS VYRIAUSYBĖ

N U T A R I M A S

DĖL NEDENATŪRUOTO ETILO ALKOHOLIO IR DENATŪRUOTO ETILO ALKOHOLIO REALIZAVIMO ŪKIO SUBJEKTAMS IR DENATŪRUOTO ETILO ALKOHOLIO NAUDOJIMO TAISYKLIŲ PATVIRTINIMO

2004 m. gegužės 14 d. Nr. 589

Vilnius

Vadovaudamasi Lietuvos Respublikos alkoholio kontrolės įstatymo (Žin., 1995, Nr. 44-1073; 2004, Nr. 47-1548) 17 straipsnio 3 dalies 2 punktu, 9 dalies 1 punktu ir atsižvelgdama į Lietuvos Respublikos administracinių teisės pažeidimų kodekso (Žin., 1985, Nr. 1-1; 1994, Nr. 14-228; 1996, Nr. 67-1598; 2000, Nr. 22-552; 2002, Nr. 75-3214; 2003, Nr. 74-3421) 1632 ir 1772 straipsnius, Lietuvos Respublikos Vyriausybė nutaria:

1. Patvirtinti Nedenatūruoto etilo alkoholio ir denatūruoto etilo alkoholio realizavimo ūkio subjektams ir denatūruoto etilo alkoholio naudojimo taisykles (pridedama).

2. Pavesti Valstybinei tabako ir alkoholio kontrolės tarnybai prie Lietuvos Respublikos Vyriausybės išduoti leidimus pirkti nedenatūruoto etilo alkoholio, leidimus pirkti ir naudoti denatūruotą etilo alkoholį ir leidimus naudoti denatūruotą etilo alkoholį.

3. Nustatyti, kad:

3.1. Nedenatūruoto etilo alkoholio ir denatūruoto etilo alkoholio realizavimo ūkio subjektams ir denatūruoto etilo alkoholio naudojimo taisyklės, patvirtintos šiuo nutarimu, netaikomos ūkio subjektams, perkantiems per metus ne daugiau kaip po 10 litrų nedenatūruoto etilo alkoholio ir denatūruoto etilo alkoholio iš įmonių, turinčių licencijas gaminti šiuos produktus ar licencijas verstis didmenine prekyba jais.

3.2. Iki šio nutarimo įsigaliojimo nustatyta tvarka ūkio subjektams išduoti leidimai:

3.2.1. pirkti nedenatūruoto ar denatūruoto etilo alkoholio galioja iki juose nurodyto termino;

3.2.2. pirkti denatūruoto etilo alkoholio suteikia teisę ir jį naudoti gamybos, techninėms reikmėms, mokslo ir tyrimo darbams.

4. Pripažinti netekusiu galios Lietuvos Respublikos Vyriausybės 2003 m. vasario 7 d. nutarimą Nr. 200 „Dėl Lietuvos Respublikoje pagaminto nedenatūruoto etilo alkoholio ir importuoto bei Lietuvos Respublikoje pagaminto denatūruoto etilo alkoholio realizavimo ūkio subjektams tvarkos ir Didmeninės prekybos Lietuvos Respublikoje pagamintu nedenatūruotu etilo alkoholiu licencijavimo taisyklių patvirtinimo“ (Žin., 2003, Nr. 15-617).

MINISTRAS PIRMININKAS	ALGIRDAS BRAZAUSKAS

ŪKIO MINISTRAS	PETRAS ČĖSNA

PATVIRTINTA

Lietuvos Respublikos Vyriausybės

2004 m. gegužės 14 d. nutarimu Nr. 589

NEDENATŪRUOTO ETILO ALKOHOLIO IR DENATŪRUOTO ETILO ALKOHOLIO

REALIZAVIMO ŪKIO SUBJEKTAMS IR DENATŪRUOTO ETILO ALKOHOLIO

NAUDOJIMO TAISYKLĖS

1. Nedenatūruoto etilo alkoholio ir denatūruoto etilo alkoholio realizavimo ūkio subjektams ir denatūruoto etilo alkoholio naudojimo taisyklės (toliau vadinama – šios Taisyklės) reglamentuoja nedenatūruoto etilo alkoholio, skirto kitiems, nenurodytiems Lietuvos Respublikos akcizų įstatymo (Žin., 2001, Nr. 98-3482; 2004, Nr. 26-802) 25 straipsnio 1 dalies 3 ir 4 punktuose, tikslams (toliau vadinama – nedenatūruotas etilo alkoholis) (kodai pagal Europos Bendrijos kombinuotąją nomenklatūrą, patvirtintą 2003 m. rugsėjo 11 d. Komisijos reglamentu (EB) Nr.1789/2003 (toliau vadinama – kodai pagal Kombinuotąją nomenklatūrą), – 2207 10 00), ir denatūruoto etilo alkoholio (kodai pagal Kombinuotąją nomenklatūrą – 2207 20 00) realizavimą (pardavimą, pirkimą) juridiniams asmenims (įmonėms, įstaigoms ir organizacijoms) ir įstatymų nustatyta tvarka Lietuvos Respublikoje įregistruotiems užsienio juridinių asmenų, pagal užsienio valstybės įstatymus turinčių teisę vykdyti ūkinę komercinę veiklą, filialams (toliau vadinama – ūkio subjektai), taip pat denatūruoto etilo alkoholio naudojimą gamybos, techninėms reikmėms, mokslo ir tyrimo darbams.

2. Šios Taisyklės privalomos visiems Lietuvos Respublikos ūkio subjektams, Lietuvos Respublikoje gamybos, techninėms reikmėms, mokslo ir tyrimo darbams parduodantiems ir perkantiems nedenatūruotą etilo alkoholį, taip pat parduodantiems, perkantiems ir (ar) naudojantiems denatūruotą etilo alkoholį.

3. Nedenatūruotas etilo alkoholis parduodamas ūkio subjektams naudoti gamybos, techninėms reikmėms, mokslo ir tyrimo darbams ir denatūruotas etilo alkoholis parduodamas ir (ar) naudojamas ūkio subjektų gamybos, techninėms reikmėms, mokslo ir tyrimo darbams pagal Valstybinės tabako ir alkoholio kontrolės tarnybos prie Lietuvos Respublikos Vyriausybės (toliau vadinama – Valstybinė tabako ir alkoholio kontrolės tarnyba) išduotus leidimus, suderintus su Vidaus reikalų ministerija. Leidimai pirkti ir (ar) naudoti denatūruotą etilo alkoholį, kuriam netaikomas akcizas ir kurio naudojimo sritis teisės aktų apribota, turi būti suderinti ir su Valstybine mokesčių inspekcija prie Finansų ministerijos (toliau vadinama – Valstybinė mokesčių inspekcija).

4. Ūkio subjektai, norintys gauti leidimą pirkti nedenatūruoto etilo alkoholio, leidimą pirkti ir naudoti denatūruotą etilo alkoholį ar leidimą naudoti denatūruotą etilo alkoholį (toliau vadinama – leidimas), Valstybinei tabako ir alkoholio kontrolės tarnybai pateikia:

4.1. nustatytosios formos paraišką, kurioje nurodomi šie duomenys: ūkio subjekto pavadinimas, teisinė forma, kodas, buveinė, telefono numeris, ūkio subjekto steigėjų, vadovų vardai, pavardės, asmens kodai, kiek kalendoriniais metais, kokiems tikslams ir iš kokio ūkio subjekto nedenatūruoto etilo alkoholio ar denatūruoto etilo alkoholio (nurodoma denatūravimo formulė) prašoma pirkti ir (ar) naudoti, sandėlio, kuriame bus laikomi šie produktai, ir patalpų, kuriose bus vykdoma gamyba, adresai;

4.2. ūkio subjekto registravimo pažymėjimo kopiją, patvirtintą ūkio subjekto antspaudu (jeigu jis antspaudą privalo turėti) ir vadovo parašu;

4.3. numatomos gaminti produkcijos techninius dokumentus, jeigu nedenatūruotas etilo alkoholis ar denatūruotas etilo alkoholis bus naudojami gamybos reikmėms (ši nuostata netaikoma ūkio subjektams, perkantiems nedenatūruotą etilo alkoholį alkoholio produktų ir konditerijos gaminių gamybai);

4.4. skaičiavimus, pagrindžiančius paraiškoje nurodytą nedenatūruoto etilo alkoholio ar denatūruoto etilo alkoholio kiekį;

4.5. ūkio subjekto vadovo įsakymą (potvarkį), kuriame nustatyta nedenatūruoto etilo alkoholio ar denatūruoto etilo alkoholio gavimo, laikymo, apskaitos ir naudojimo ūkio subjekte tvarka;

4.6. mokėjimo pavedimą su banko žymomis arba kvitą, patvirtinantį, kad sumokėta nustatytojo dydžio valstybės rinkliava (pateikiama priėmus sprendimą išduoti leidimą).

5. Sprendimą išduoti ūkio subjektui leidimą Valstybinė tabako ir alkoholio kontrolės tarnyba priima ne vėliau kaip per 15 darbo dienų nuo visų dokumentų, kurių reikia leidimui išduoti, gavimo.

Atsisakydama išduoti leidimą, Valstybinė tabako ir alkoholio kontrolės tarnyba apie tai per 15 darbo dienų nuo visų dokumentų gavimo praneša pareiškėjui raštu ir nurodo atsisakymo išduoti leidimą priežastis.

6. Leidimai neišduodami, jeigu:

6.1. pateikiami ne visi reikiami dokumentai;

6.2. pateikiami klaidingi duomenys;

6.3. yra kontroliuojančių valstybinės priežiūros institucijų rašytinių pranešimų dėl ūkio subjekto, jo steigėjų ar vadovų neteisėtos veiklos, susijusios su nedenatūruoto etilo alkoholio ar denatūruoto etilo alkoholio panaudojimu.

7. Valstybinė tabako ir alkoholio kontrolės tarnyba, išdavusi ūkio subjektams leidimus, privalo per 3 darbo dienas perduoti šių leidimų kopijas įmonėms, iš kurių leista pirkti nedenatūruoto etilo alkoholio ar denatūruoto etilo alkoholio, ir Valstybinei mokesčių inspekcijai.

8. Parduoti nedenatūruotą etilo alkoholį ir denatūruotą etilo alkoholį ūkio subjektams naudoti gamybos, techninėms reikmėms, mokslo ir tyrimo darbams gali tik įmonės, turinčios licencijas gaminti šiuos produktus arba licencijas verstis didmenine prekyba jais.

9. Parduoti nedenatūruotą etilo alkoholį ir denatūruotą etilo alkoholį, taip pat naudoti denatūruotą etilo alkoholį ūkio subjektams, kurie neturi Valstybinės tabako ir alkoholio kontrolės tarnybos išduoto leidimo, draudžiama.

10. Mėnesiui pasibaigus, ne vėliau kaip iki kito mėnesio 10 dienos, nedenatūruotą etilo alkoholį ir denatūruotą etilo alkoholį parduodantys ūkio subjektai turi pateikti Valstybinei tabako ir alkoholio kontrolės tarnybai ir Valstybinei mokesčių inspekcijai nustatytosios formos ataskaitą apie nedenatūruotą etilo alkoholį ir denatūruotą etilo alkoholį, parduotus per mėnesį.

11. Ūkio subjektai, nusipirkę nedenatūruoto etilo alkoholio ir nusipirkę ir (ar) panaudoję denatūruotą etilo alkoholį, mėnesiui pasibaigus, ne vėliau kaip iki kito mėnesio 10 dienos, privalo pateikti Valstybinei tabako ir alkoholio kontrolės tarnybai ir Valstybinei mokesčių inspekcijai nustatytosios formos ataskaitą apie šių produktų panaudojimą.

12. Paraiškos, leidimų ir ataskaitų apie nedenatūruoto etilo alkoholio ir denatūruoto etilo alkoholio pardavimą ir panaudojimą formas tvirtina Valstybinė tabako ir alkoholio kontrolės tarnyba. Ataskaitų formos turi būti suderintos su Valstybine mokesčių inspekcija.

13. Valstybinė tabako ir alkoholio kontrolės tarnyba, Valstybinė mokesčių inspekcija, teritorinės valstybinės mokesčių inspekcijos, Finansinių nusikaltimų tyrimo tarnyba prie Vidaus reikalų ministerijos, teritorinės ir specializuotos policijos įstaigos ir kitos institucijos pagal savo kompetenciją kontroliuoja, ar leidimus turintys ūkio subjektai naudoja nedenatūruotą etilo alkoholį ir denatūruotą etilo alkoholį pagal paskirtį.

Kontroliuojančios institucijos apie nustatytus pažeidimus ne vėliau kaip per 3 darbo dienas privalo pranešti Valstybinei tabako ir alkoholio kontrolės tarnybai.

14. Valstybinė tabako ir alkoholio kontrolės tarnyba panaikina ūkio subjektams išduotus leidimus, jeigu ūkio subjektai:

14.1. naudoja nedenatūruotą etilo alkoholį ir denatūruotą etilo alkoholį ne pagal paskirtį;

14.2. neturi juridinę galią turinčių privalomų nedenatūruoto etilo alkoholio ir denatūruoto etilo alkoholio įsigijimo arba gabenimo dokumentų egzemplioriaus.

15. Ūkio subjektams, kuriems už šių Taisyklių 14 punkte nustatytus pažeidimus buvo panaikinti išduoti leidimai, nauji leidimai neišduodami vienerius metus nuo jų panaikinimo dienos.

16. Ūkio subjektai, pažeidę šias Taisykles, atsako Lietuvos Respublikos įstatymų nustatyta tvarka.

______________